b"\n_START_ARTICLE_\nWen Jiao\n_START_PARAGRAPH_\nWen Jiao (\xe6\xba\xab\xe5\xb6\xa0) (288.\xe2\x80\x93329.), kurtoazno ime Taizhen (\xe5\xa4\xaa\xe7\x9c\x9f), formalno Vojvoda Zhongwu od Shi'ana (\xe5\xa7\x8b\xe5\xae\x89\xe5\xbf\xa0\xe6\xad\xa6\xe5\x85\xac), bio je kineski vojskovo\xc4\x91a u slu\xc5\xbebi dinastije Jin._NEWLINE_Bio je sin Wan Dana, guvernera kapetanije, a njegov ujak je bio Liu Kun, general koji se bez uspjeha poku\xc5\xa1avao suprotstaviti dr\xc5\xbeavi Han Zhao. Kada je godine 317. car Min zarobljen od strane Han Zhaoa, Liu Kun je Wen Jiaoa poslao u Jiankang kako bi princa Sima Ruija nagovorio da preuzme carsku krunu. Tamo je Wen Jiao stekao veliku naklonost Sima Ruija, koji ga je zadr\xc5\xbeao na dvoru i preuzeo carsku titulu. Wen Jiao se poslije toga sprijateljio sa krunskim princom Sima Shaoom. Kada je godine 322. gospodar rata Wang Dun digao pobunu protiv cara i krenuo sa vojskom na prijestolnicu, Wen Jiao je caru savjetovao pru\xc5\xbeati otpor i da prihvatiti sve Wang Dunove zahtjeve. Nakon careve smrti je Sima Shao postao novi car pod imenom Ming, a Wen Jiao njegov glavni savjetnik. Kada je Wang Dun godine 324. ponovno digao ustanak, Wen Jiao se pretvarao da prelazi na njihovu stranu, a zapravo je sve vrijeme \xc5\xa1pijunirao za carski dvor. Njegova je misija pomogla caru da sljede\xc4\x87e godine, nakon Wang Dunove smrti, ugu\xc5\xa1i ustanak. Car Ming je 325. umro i oporukom ostavio brigu o maloljetnom caru Chengu svojim savjetnicima, ali regentom imenovao Yu Lianga. On je do\xc5\xa1ao u sukob sa dvorskom klikom na \xc4\x8dije se \xc4\x8delo stavio ministar Su Jun. Kada je Su Jun 327. digao ustanak, Wen Jiao nije mogao sprije\xc4\x8diti pad prijestolnice, ali je godine 328. organizirao uspje\xc5\xa1ni protunapad i porazio Su Juna. Iako su ga mnogi dvorjani molili da preuzme mjesto regenta, Wen Jiao je odlu\xc4\x8dio to mjesto prepustiti Wang Daou i preuzeti mjesto guvernera provincije Jiang. Na putu su mu se inficirali zubi; prilikom njihovog va\xc4\x91enja je do\xc5\xbeivio mo\xc5\xbedani udar i umro. Carski dvor je razmi\xc5\xa1ljao da mu oda po\xc4\x8dast velikom grobnicom, ali je odlu\xc4\x8deno da se sahrani u jednostavnom grobu, s obzirom da je Wen Jiao tokom \xc5\xbeivota bio izuzetno skroman \xc4\x8dovjek."